Aanhangers gons oor Jo Black se baardHierdie foto is op Jacaranda FM se Facebook gedeel. Die Afrikaanse sanger Jo Black se yslike baard is byna meer bekend as sy diep stem en Afrikaanse trefferliedjies en dit is juis hierdie baard wat aanhangers Vrydag aan die gons gehad het. Jo was Vrydagoggend ŉ gas op Martin Bester en Tumi Morake se oggendprogram op Jacaranda FM. Martin en Jo het deelgeneem aan die sogenaamde “The Big Beard Challenge”, waar hulle luisteraars gevra het om in te bel om te besluit wie se baard moet waai. In ŉ video van die program wat deur die radiostasie op Facebook gedeel is, kan gehoor word hoe Martin sê: “Hulle gaan nie vir jou stem nie, jy kan relax.” Jo antwoord egter: “Hulle gaan vir my stem! My hande is nat [gesweet]”. Die eerste vyf luisteraars wie se stemboodskappe deurgegaan het, se stemme het getel. Sommer die eerste drie boodskappe het vir Jo gestem en die skeermasjientjie is dadelik nadergetrek. Jo sit gereed, die skeermasjien kom nader… en dan eindig die video. Nie lank daarna nie is ŉ foto op Facebook gelaai van ŉ baardlose Jo Black. In ŉ volgende video wat op die blad gepubliseer is, sing Jo een van sy treffers in die ateljee – met sy baard nog stewig op sy gesig. Dit het aanhangers laat gons of sy kenmerkende baard regtig vanoggend gewaai het. Sommige aanhangers meen die foto sonder sy baard is ŉ ou foto, terwyl ander sy nuwe voorkoms verwelkom het en gesê het hulle verkies ŉ baardlose Jo. JONGSTE: Maroela het intussen met Jo se agent gesels. Lees die berig hier